Societatea Cultural-Artistică „Dr. Radu Flora” din Satu Nou, în colaborare cu Biserica Ortodoxă Română din localitate, a organizat, pe 2 mai, de Joia Mare, un concurs de bătut toaca. Concursul care a avut loc în curtea bisericii din Satu Nou este primul de acest gen desfășurat la noi în țară.
La concurs au participat copii care frecventează Școala Elementară „Žarko Zrenjanin” din Satu Nou, dar și grădinița din cadrul școlii amintite. Înainte de a începe concursul, copiii au intrat în biserică unde i-a salutat Părintele Gheorghe Ianeș, exprimându-și bucuria sa pentru organizarea acestui concurs în parohia Satu Nou. Parohul Bisericii Ortodoxe Române din Satu Nou a explicat participanților semnificația, construcția și simbolica toacei, precum și modul în care se bate aceasta. „În biserica noastră ortodoxă, toaca se folosește ca un element liturgic pentru ca să anunțe când începe rugăciunea la sfântul lăcaș, dar și când se termină. Așa că, toaca, prin sunetul ei, cheamă credincioșii la rugăciune. Aceasta este importanța și simbolul toacei care se folosește în biserica ortodoxă”.
Părintele Gheorghe Ianeș a mai menționat că toaca este confecționată din lemn, sau chiar din metal. Conform spuselor dânsului, cea din lemn, de obicei, este confecționată din salcâm, cireș sau chiar stejar. Totodată, și ciocănelele cu care se bate toaca sunt confecționate dintr-un lemn mai tare, pentru a se primi un sunet melodios și plăcut la ureche. Parohul BOR din Satu Nou a subliniat că atunci când toaca este făcută din lemn, acesta nu este doar un lemn simplu dreptunghiular, ci toaca este la mijloc mai groasă, iar apoi se subțiază, pentru a produce o melodie specifică, plăcută urechilor.
Sanela CRĂINEAN
Articolul integral îl puteți citi în numărul 20 din 18 mai